Campanas de idda mia

Campanas, dulches campanas
de sa cara idda mia!
Benit sa ostra armonia
a sas apertas fentanas

Che boghes bellas lontanas
de cumpagnas ch’hapo tentu.
S’ischidat su sentimentu
de s’andada pizzinnia.

Ammento cando chi fia
un’innozente pizzinnu
ei su ostru tintinnu
meda zente giamaiat:

Fit giovana mamma mia,
fit babbu forte e cuntentu
e bois a dogni entu
naraizis s’altu cantu
pro sa festa de su santu
o attera die nodìa.

Sa oghe ostra serena
sempre cara m’est istada
cand’hapo fattu torrada
dae calchi terra anzena.

Hapo giradu su mundu
connottu hapo attera zente,
calchi affettu frequente
m’hat fattu istare giucundu.

Hapo miradu su fundu
de sa miseria umana
ma cudda oghe lontana
de su meu campanile

M’hat giamadu cun gentile
affettu e noedda ghia.
Gai est sa vida mia:
un’impastu d’onzi cosa,

Una die dolorosa,
una festa divertida,
un’offesa e un’isfida,
una perdita, una inta,

Unu donu, una prominta,
un’amore, una vinditta,
una rosa, una saitta
cun zente d’onzi genia.

Ma cando bois, campanas,
sonades allegramente,
pizzinnu improvvisamente
mi sento comente fia.

Campanas, dulches campanas,
de sa cara idda mia.